Poul Andersen (S), 1999-02-02:
Hr. Søren Kolstrup skal ikke have utak for at stille forespørgslen i dag.
Jeg synes, det er et udmærket tidspunkt at få lavet en status på, hvor langt vi er kommet i forhold
til CO2
Men jeg vil da også indledningsvis gerne gøre opmærksom på, at de store ambitiøse målsætninger, vi har i Danmark, nu også bliver fulgt op internationalt med nogle årsmåltal på en anderledes måde end det, der har været vores ambition, nemlig år 2006, 2008.
Derfor skal vi også ligesom forholde os til, hvor vi er henne, og hvad det er for nogle ting, der har bevirket, at vi ikke umiddelbart får fuldt og helt fulgt op på målsætningen.
Det er jo en kendsgerning, at udviklingen og forudsætningerne har ændret sig siden, at de måltal blev sat op i 1988.
Nu vil jeg ikke undlade at sige
, at vi nemlig siden 1993 har fået opfyldt en meget stor ambition, som der måske ikke er så mange, der troede på.
I dag er vi altså nede på en arbejdsløshed på 170.000.
Det vil sige, at der er kommet mange flere i beskæftigelse.
Det vil sige, at folk skal rundt og søge
jobbene dér, hvor de er.
Det giver altså en større mobilitet, og i forbindelse med det er det jo også vigtigt at holde sig for øje, at med den ekspansion, der er sket i erhvervslivet, er der også en stigende transport af varer rundt om på lastbil, skib, tog osv. Yderligere er det da også væsentligt at forholde sig til, om der i det hele taget er foretaget nogen ting.
Her vil jeg da ikke undlade at sige, at siden 1993 er der da bredt med skiftende partier her i Folketinget, hvis vi kigger på personbilområdet, opnået det, at vi har fået katalysatorer på bilerne.
Vi har fået en afgiftsændring, sådan at de biler, der kører længst på literen og er mest miljøvenlige, også er dem, der vægtes lavest.
I EU har vi jo også fået rejst de problematikker.
Danmark kan jo ikke alene sørge for en sådan udvikling.
Det har været væsentligt, og det er jo på plads nu, ved at der er stillet nogle krav til den europæiske bilindustri om netop at forske og udvikle nye motorer, der kan køre længere på literen.
Lastbilerne?
Ja, vi har jo lagt ekstra afgifter på, men her skal man jo også forholde sig til, at hvis vi ensidigt gør det, etablerer man sig syd for grænsen og kører sine varer op den vej rundt og skal leve op til de krav, der er i Tyskland.
Derfor har det jo også været væsentligt at få det her på EU's dagsorden.
Derfor er det da også glædeligt at se, at dér, hvor det er, man netop er trængt nu, er man ved at skabe forståelse for det.
Netop i Tyskland og Belgien fokuserer man på at få indført et roadpricingsystem, som vi efterfølgende på lastbilområdet skal følge eller i hvert fald kan have nogle hensigter om at få fulgt op på.
Men det er væsentligt, at de største lande er med til at trække den her udvikling i gang.
Jeg vil da heller ikke undlade at sige, at med hensyn til energiafgiften er man jo også afhængig af nabolandene.
Vi kan jo se, at hvis vi går over den pris, der er på energi i vores naboland Tyskland, har vi altså en stigende grænsehandel.
Vi har jo også i den her periode investeret og fået
investeret mere i kollektiv trafik, for hvad handler det om?
Det handler jo også om at have et alternativ til transport, sådan at vi ikke kun får udviklet gode transportmuligheder i bil.
Bilen er kommet for at blive, er en utrolig god ting, er utrolig fleksibel.
Der er nogle, der ikke har det, men vi kan også få flere til at bruge det samme transportmiddel ved at udvikle det i det kollektive trafiksystem.
Det er jo også utrolig væsentligt, at vi har fået delt DSB op i forskellige selskaber, S-tog, gods og intercity-regionalselskaberne, for netop at kunne stille krav og få forbedret service og komfort, for det er jo det, der er hele forudsætningen for, at folk også vil vælge anderledes.
Der er flere passagerer, der i stigende grad bruger det kollektive transportsystem.
Dér, hvor vi særligt kan se det for øjeblikket, er jo på tværs af Danmark: øst-vest-forbindelsen med intercitytogene.
Man skal også forholde sig til, at dette har bevirket, at der er droslet ned på flytrafikken, der har været eller er en af de største forbrugere af energi.
Det er også med til at trække den vej rundt.
Alt i alt er der jo etableret mange gode ting, men vi kan jo kun fortsætte den udvikling, mener vi, med det, der er lagt op til fra trafikministerens side, nemlig at få skabt den debat, få belyst, hvad det er for nogle problematikker, vi har, få den dialog med befolkningen, for at vi også kan nå
nogle andre virkemidler, ellers får vi ikke løst hele problematikken omkring CO2-området.